62022CO0426_INF
Tiesas (sestā palāta) 2023. gada 20. jūnija rīkojums – SOLE‑MiZo/Nemzeti Adó- és Vámhivatal Fellebbviteli Igazgatósága
(lieta C‑426/22) (
1
)
Lūgums sniegt prejudiciālu nolēmumu – Kopējā pievienotās vērtības nodokļa sistēma – Direktīva 2006/112/EK – 183. pants – Efektivitātes un nodokļu neitralitātes principi – Priekšnodokļa atskaitīšana – Pārmaksātās summas atmaksa – Procentu, kas aprēķināmi par to, ka nav iespējams atgūt pārmaksāto atskaitāmā PVN summu, kas aizturēta pretrunā Savienības tiesībām, aprēķins – Naudas vērtības samazinājums
Nodokļu tiesību aktu saskaņošana – Kopēja pievienotās vērtības nodokļa sistēma – Priekšnodokļa atskaitīšana – Tiesību uz nodokļu atskaitīšanu īstenošanas noteikumi – Pārmaksātās summas atmaksāšana – Efektivitātes un nodokļu neitralitātes principi – Procentu aprēķināšana sakarā ar to, ka nav pieejams atskaitāmā PVN pārpalikums, kas ieturēts, pārkāpjot Savienības tiesību aktus – Kompensācijas par naudas vērtības samazināšanos, kas liedz nodokļa maksātājam saņemt atbilstošu kompensāciju, nepiešķiršana – Nepieļaujamība
(Padomes Direktīvas 2006/112 183. pants)
(skat. 37.–49. un 54. punktu un rezolutīvo daļu)
Rezolutīvā daļa
Padomes Direktīvas 2006/112/EK (2006. gada 28. novembris) par kopējo pievienotās vērtības nodokļa sistēmu 183. pants, kā arī efektivitātes un nodokļu neitralitātes principi
ir jāinterpretē tādējādi, ka
tiem ir pretrunā tāda dalībvalsts prakse, ka procenti par pārmaksātajām atskaitāmā pievienotās vērtības nodokļa (PVN) summām – kuras šī dalībvalsts pretrunā Savienības tiesībām aiztur ilgāk par saprātīgu termiņu – tiek aprēķināti pēc likmes, kas atbilst šīs dalībvalsts centrālās bankas noteiktajai bāzes procentlikmei, kam pieskaitīti divi procentpunkti, tādējādi, ka procenti par šīm pārmaksātajām PVN summām tiek aprēķināti par laikposmu no dienas, kad jāiesniedz deklarācija par konkrēto pārskata mēnesi, līdz dienai, kad jāiesniedz deklarācija par nākamo pārskata mēnesi, taču neaprēķinot procentus, kas paredzēti, lai kompensētu par naudas vērtības samazinājumu, ko izraisījis laika notecējums no minētā laikposma līdz dienai, kas, no vienas puses, ir vēlāka par dienu, kad pasludināts spriedums, kurā Tiesa ir konstatējusi šo Savienības tiesību pārkāpumu, taču, no otras puses, ir agrāka par dienu, kad ir faktiski samaksāti procenti par šīm PVN pārmaksas summām, ja vien minētās prakses iznākumā nodokļa maksātājam tiek liegts pienācīgs atlīdzinājums par zaudējumiem, kas radušies attiecīgo summu nepieejamības dēļ, un netiek atlīdzināts nepienācīgi aizturēto nodokļa summu ekonomiskais slogs.
(
1
)	OV C 340, 5.9.2022.